Yhdysvaltalais-kenialainen Grammy-ehdokas, sielukas laulaja-lauluntekijä Ondara saapuu ensimmäistä kertaa Suomeen.
Yhdysvaltalais-kenialainen Grammy-ehdokas, sielukas laulaja-lauluntekijä Ondara saapuu ensimmäistä kertaa Suomeen. J. S. Ondara on itseoppinut laulaja-lauluntekijä, joka muutti parikymppisenä Nairobista Minnesotaan noin kymmenen vuotta sitten. Nuoren taiteilijan tuotannossa kuuluvat kypsyys ja elämänkokemus, ja hän onkin luonut itsensä ja artistiutensa erityisesti tuon valtavan elämänmuutoksen kautta. Ondara on kertonut kehittäneensä elämänsä hankalimmilla hetkillä itselleen hahmon, jonka läpikäymät kokemukset kuuluvat musiikissa, ja joka on visuaalisessa muodossa tullut eloon myös artistin luoman novellin ja sarjakuvan myötä. Albumin ja sarjakuvan nimikkohahmo the Spanish Villager on kuin supersankari, jonka artisti keksi itseään varten sitä tarvitsemallaan hetkellä. Ondaran debyyttialbumi, amerikkalaisuutta eri näkökulmista käsittelevä “Tales of America” nousi julkaisunsa jälkeen vuonna 2019 kriitikoiden tietoisuuteen rehellisyydellään, tarinankerronnallaan ja musiikillisella vaikuttavuudellaan. Grammy-ehdokkuudellakin tuolloin noteerattu artisti on kertonut kirjoittaneensa parikymmentä kappaletta otsikolla “American Dream” ennen kuin osasi päättää, mikä niistä oli oikea päätymään albumille. Viime vuonna kolmannen albuminsa “Spanish Villager no. 3” julkaissut Ondara on tunteita herättävä laulaja sekä vahvasti tulkintaan ja tanssillisuuteen nojaava esiintyjä, jonka hypnoottista liveä päästään todistamaan marraskuussa Helsingissä. Konsertin avaa La Haka. Illan aikataulu: 18:00 Ovet 19:00–19:30 La Haka 20:00–21:30 Ondara Permanto K18 anniskelualue. Parveke S, ei anniskelua LIPUT: Ennakkoon alk. 31 EUR + tilausmaksut (alk. 1,50 € www.lippu.fi) Ovelta 32 EUR, mikäli esitys ei ole loppuunmyyty.